text: Dol a tres ajuntaments i a la URV per la mort dels dos joves intoxicats a l'Espluga | Tots21 | Notícies de Tarragona, Reus, Tarragonés i Baix Camp
  Imatge del minut de silenci decretat a les 12 del migdia d'avui davant l'ajuntament de la Canonja. Foto: Ajuntament
  Minut de silenci al Campus Catalunya de la URV. Foto: URV
  Dia de dol a tres ajuntaments de la demarcació i a la URV per la mort, aquest passat dissabte, de dos joves intoxicats per la mala combustió d'un generador elèctric en una masia aïllada de l'Espluga de Francolí. Carme Amigó Marsal, de 21 anys i natural de Montblanc, i Dídac Bueno Moreno, de 22 anys i veí de la Canonja, estudiaven respectivament el quart i el primer grau de Filologia Anglesa (el canongí havia cursat estudis previs de Turisme), per la qual cosa el drama ha estat també especialment viscut a la universitat del territori. La URV ha posat a mitja asta les banderes del rectorat, i seguint el protocol establert per aquests casos, la rectora, Maria José Figueras, ha enviat cartes de condol als pares dels dos finats a més d'encarregar una corona de flors de cara la cerimònia de comiat.
  A més, la URV s'ha afegit des del Campus Catalunya al minut de silenci convocat a les 12 del migdia pels tres ajuntaments afectats per la tragèdia (tots ells han decretat un dia de dol oficial), enviant representació institucional a cadascun. A la Canonja ha assistit el vicerector d'Innovació i Transferència del Coneixement, Francisco Medina. Davant de l'ajuntament canongí s'han concentrat un gran nombre de persones que volien afegir-se al darrer comiat, entre els quals familiars directes de Dídac, que deixa una germana estudiant en l'institut de la localitat.